На основу члана 15. Закона о локалним изборима („Службени гласник РС”, бр. 129/2007, 34/2010 – одлука УС, 54/2011, 12/2020, 16/2020 - аутентично тумачење и 68/20) и члана 100. Закона о општем управном поступку („Службени гласник РС”, бр. 18/2016 и 95/2018 – аутентично тумачење), члана 4. Закона о важењу уредаба које је Влада Републике Србије уз супотпис председника Републике Србије донела за време ванредног стања и које је Народна скушштина Републике Србије потврдила („Службени гласник РС”, бр. 65/2020), Изборна комисија општине Владичин Хан, на седници одржаној дана 11.5.2020. године, донела је

**Р Е Ш Е Њ Е**

**О НАСТАВКУ СПРОВОЂЕЊА ИЗБОРНИХ РАДЊИ У ПОСТУПКУ ИЗБОРА ЗА ОДБОРНИКЕ СКУПШТИНЕ ОПШТИНЕ ВЛАДИЧИН ХАН, КОЈИ СУ РАСПИСАНИ 4. МАРТА 2020. ГОДИНЕ**

1. Наставља се спровођење изборних радњи у поступку избора за одборнике Скупштине општине Владичин Хан, који су расписани 4. марта 2020. године.
2. Избори из тачке 1. овог решења одржаће се 21. јуна 2020. године.
3. Настављају да теку сви рокови за вршење изборних радњи у поступку спровођења избора из тачке 1. овог решења, утврђени Законом о локалним изборима („Службени гласник РС”, бр. 129/2007, 34/2010 – одлука УС, 54/2011, 12/2020 и 16/2020 - аутентично тумачење) и другим прописима који се примењују на изборе одборника у Скупштини општине Владичин Хан и Роковника за вршење изборних радњи у поступку спровођења избора за одборнике Скупштине општине Владичин Хан који су расписани за 4. марта 2020. године број 013-29/3/2020.
4. Изборна комисија општине Владичин Хан ће посебним актом дефинисати истек рокова из тачке 3. овог решења у складу са новим датумом одржавања избора из тачке 2. овог решења.
5. Ово решење објавити у „Службеном гласнику града Врања”.

**О б р а з л о ж е њ е**

Председник Народне скупштине је дана 4. марта 2020. године донео одлуку којом је расписао изборе за одборнике скупштина градова и скупштина општина у Републици Србији („Службени гласник РС”, бр. 19/2020). У складу са том одлуком Изборна комисија општине Владичин Хан је спроводила изборне радње прописане законом.

 Одлуком о проглашењу ванредног стања („Службени гласник РС”, бр. 29/2020), коју су 15. марта 2020. године донели заједно председник Републике Србије, председник Народне скупштине Републике Србије и председник Владе Републике Србије, проглашено је ванредно стање на територији Републике Србије.

 Влада је, на основу члана 200. став 6. Устава Републике Србије, уз супотпис председника Републике Србије, 16. марта 2020. године донела Уредбу о мерама за време ванредног стања. Уредба је ступила на снагу даном објављивања у „Службеном гласнику Републике Србије”, 16. марта 2020. године.

 Чланом 5. наведене уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. априла 2020. године и да ће се спровођење изборних радњи наставити по престанку ванредног стања.

 У складу са наведеним, Изборна комисија општине Владичин Хан је 16. марта 2020. године, донела Решење о прекиду свих изборних радњи у спровођењу избора за одборнике Скупштине општине Владичин Хан, расписаних за 26. април 2020. године.

 Народна скупштина је 6. маја 2020. године донела Одлуку о укидању ванредног стања („Службени гласник РС”, бр. 65/2020).

 Истог дана, Народна скупштина Репбулике Србије је донела и Закон о важењу уредаба које је Влада Републике Србије уз супотпис председника Републике Србије донела за време ванредног стања и које је Народна скупштина Републике Србије потврдила („Службени гласник РС”, бр. 65/2020). Чланом 4. наведеног закона прописано је да ће надлежне изборне комисије 11. маја 2020. године донети решење о настављању спровођења изборних радњи у поступку спровођења избора за народне посланике, посланике Скупштине Аутономне покрајине Војводине и одборнике скупштина општина и градова. Истим чланом, надлежне изборне комисије су задужене да утврде нове рокове за вршење изборних радњи у поступку спровођења избора у складу са временом наставка спровођења изборних радњи.

 Председник Народне скупштине Републике Србије је 10. маја 2020. године донео Одлуку о измени Одлуке о расписивању избора за одборнике скупштина градова и скупштина општина у Републици Србији („Службени гласник РС”, бр. 68/2020), која је истог дана ступила на снагу, објављивањем у Службеном гласнику Републике Србије. Овом одлуком, као датум одржавања избора за одборнике скупштина градова и скупштина општина одређен је 21. јун 2020. године.

 У складу са наведеним, Изборна комисија општине Владичин Хан, као орган који спроводи поступак избора за одборнике Скупштине општине Владичин Хан, донела је решење како је наведено у диспозитиву.

 **Поука о правном средству:** Против овог решења може се поднети приговор Изборној комисији општине Владичин Хан у року од 24 часа од часа доношења решења.

 Број: 013-29/2/2020

 У Владичином Хану, 11.5.2020. године у 15:00 часова

**ИЗБОРНА КОМИСИЈА ОПШТИНЕ ВЛАДИЧИН ХАН**

 **М.П.** **ПРЕДСЕДНИК**

 **Драган Станковић**